Balaraba Ramat Yakubu kwarariyar marubuciyar littafan Hausa ne da ake wa lakabi littattafan soyayya. An haife ta a cikin birnin Kano a a shekarar 1959 . Tana daga kalilan marubuta da aka fassara littafinta zuwa harshen Inglishi. Rubuce - rubucenta sun fi bada muhimmanci akan zamantakewar aure da kuma gwagwarmayar mata a rayuwar Hausawa. Hajiya Balaraba kanwa ce ga tsohon shugaban kasar Nijeriya, marigayi Murtala Ramat Muhammed wanda aka yi wa juyin mulki a shekarar 1976. Tun tana karama 'yar shekara 13 aka cire ta daga makaranta aka yi mata aure, wannan ne ma dalilin da ya sa take rubuce - rubucent da harshen Hausa maimakon turanci. Balaraba Ramat ta kasance mace tilo a cikin jagororin kungiyar marubuta mai suna  Raina Kama.  Littafinta na farko shi ne  Budurwar Zuciya wanda aka wallafa a shekarar 1987. Daga nan ta ci gaba da rubuce - rubuce har zuwa daga bisani ta shiga harkar rubutun fim tare da shiryawa. A shekarar 1998, Muhammed Abdulkareem ya mayar da littafinta,  Alhaki Kwikwiyo Ne zuwa fim 1998. Har ila yau kuma, a shekarar 2012, wani kamfanin dab'i a kasar Indiya mai suna Blaft Publishers ya wallafa fassarar littafin Alhaki Kwikwiyo Ne zuwa Inglishi.